Urda Arneberg

Urda Arneberg (1929–2000) var en norsk skuespiller, kjent fra scene, fjernsyn og film.

Arneberg var utdannet ved Det Norske Teatrets elevskole, og debuterte i 1948, 19 år gammel, som Beret i Christophorus. Senere spilte hun Helga i Peer Gynt og en lang rekke ungpikeroller. Hennes voksne gjennombrudd var rollen som Anja i Tsjekhovs Kirsebærhaven. Foruten enkelte gjesteopptredener ved Folketeatret, ble hun ved Det Norske Teatret fram til 1960. Deretter var hun engasjert ved Fjernsynsteatret (1960–1962), Nationaltheatret (1962–1974) og Trøndelag Teater (1974–1976). Fra 1976 til pensjonsavgang i 1994, var hun igjen tilsatt ved Nationaltheatret.

Blant hennes mer fremtredende roller kan en nevne Irina i Tsjekhovs Tre søstre (Det Norske Teatret 1954), tittelrollen i Strindbergs Frøken Julie (Fjernsynsteatret 1960), Inez i Stein Winges oppsetning av Sartres For lukte dører (Nationaltheatret 1973). Hun hadde også utradisjonelle roller som for eksempel i Sofokles' Antigone på Nationaltheatret (1980), samt i Becketts Spill på Torshovteatret (1993).

Arneberg spilte en rekke roller i Radioteatret, blant annet som Regine Engstrand i Ibsens Gengangere (1955) og den unge kvinnen i Hjalmar Bergmans Ein skygge (1957).

På film gjorde hun seg bemerket som den sinnslidende Kari Holm i Arild Brinchmanns Ut av mørket (1958), og den flyktende Nina i Høysommer (1958). Hun deltok i den kontroversielle ungdomsfilmen Gylne ungdom (1956), som var en norsk utgave av Rotløs ungdom (med James Dean).

På TV medvirket hun i flere produksjoner av Fjernsynsteatret.

 Filmografi 
Film
 Vi flyr på Rio (1949) (film) – Li Arnessen
 Ukjent mann (1951) (film) – Tone
 Gylne ungdom (1956) (film) – Eva
 Roser til Monica (1956) (film) – Monica
 Høysommer (1958) (film) – Nina
 Ut av mørket (1958) (film) – Kari Holm
 Herren og hans tjenere (1959) (film) – Frk. Monsen
 Elskere (1963) (film) – Siri
 Kimen (1974) (film) – Kari Nes
 Bobbys krig (1974) (film) – ServeringsdameFjernsyn
 Ungen (1960) Fjernsynsteatret – Petrina
 Frøken Julie (1960) Fjernsynsteatret – Julie
 Dr. Korczak og barna (1960) Fjernsynsteatret – Skuespillerinnen
 Frisøndag (1961) Fjernsynsteatret – Ida, Bennys kone
 Fangen (1961) Fjernsynsteatret – Inga, hans hustru
 Den anstendige skjøgen (1961) Fjernsynsteatret – Lizzie
 Søsken (1961) Fjernsynsteatret – Irene
 Eurydike (1962) Fjernsynsteatret 
 Julia Harrington (1962) Fjernsynsteatret – Jo Hanley
 Bessie Smiths død (1962) Fjernsynsteatret 
 Bernardas hus (1964) Fjernsynsteatret – Martirio
 Bleikeplassen (1965) Fjernsynsteatret – Else Tander
 Det lykkelige valg (1968) Fjernsynsteatret
 Skipper Worse (1968) Fjernsynsteatret (miniserie)
 Når den ny vin blomstrer (1989) Fjernsynsteatret – Marie
 Referanser 

 Eksterne lenker 


Kategori:Personer fra Oslo
Kategori:Norske skuespillere
Kategori:Skuespillere ved Nationaltheatret